**Komunikau Imprensa**

**ANPM Emite Lisensa Operasaun ba Kompaña Lai-Ara Nikmat Mujur**

Autoridade Nacional do Petróleo e Minerais, ANPM, Sexta feira (31/01) ofisialmente emite lisensa operasaun ba Kompaña Lai-Ara Nikmat Mujur atu halo nia negosiu iha armazenamentu Kombustivel ne’ebé lokaliza iha Aldeia Mota Ikun, Suku Mota ulun, Posto Administrativo Bazartete, Munisipiu Liquica.

Lisensa operasaun ne’e entrega direitamente husi Presidente ANPM, Gualdino da Silva, ba Diretor Kompaña Lai-Ara Nikmat Mujur, Ramiro Dias Quintas iha eskritoriu ANPM, Edifisiu Ministeriu Finansas Aitarak Laran Dili.

Bazeia ba Dekretu-Lei N.º 1/2012, kona-ba setor *downstream* mak aprova rejime jurídiku jerál ne’ebe aplika hodi fó lisensa ba se’e deit mak hakarak halao atividade *downstream* nian, fó kompeténsia no kbit ba Autoridade Nacional do Petroleo no Minerais (ANPM) oinsa’a halao supervizaun iha setor *downstream.* Atu bele hetan objetivu hirak ne’e, ANPM sei iha kbit atu aprova regulamentus kona-bá aspetus téknikus oioin ligadu ho atividade downstream nian, inkluindu atu bele fó autorizasaun ba entidade jurídika no pesoa koletiva sira, atu halao atividade instalasaun no operasaun Infraestrutura Armazenamentu kombustível iha Timor-Leste.

Hare ba ekonomia nia buras, seguransa publika no abastesimentu enerjia, iha rai laran maka ANPM konsidera hodi simu aplikasaun husu aprovasaun husi Kompania Lokal ho naran Lai-Ara Nikmat Mujur Limitada atu hari’i no opera infraestrutura armazenamentu kombustivel

Kompania Lai-Ara Nikmat Mujur Limitada iha loron 25 May 2018 hahu submete nia aplikasaun husu aprovasaun fatin ba har’i infraestrutura armazenamentu Kombustivel ne’ebe lokalizadu iha Aldeia Mota Ikun, Suco Mota Ulun, Postu Administrativo Bazartete, Municipio Liquica.

Hafoin hetan tia aprovasaun fatin husi ANPM Direcao Downstream, baseia ba prinsipiu jeral kona-ba lisensiamentu nian, kompania mos submete aplikasaun husu aprovasaun projetu infraestrutura ba armazenamentu ne’ebe sei konstitui mos informasaun sira kona-ba rekezitus prinsipal mak hanesan revisaun ba dokumentasaun.

Infraestrutura Armazenamentu hotu ne’ebé mak kumpri ona rekizitu minimu no prosedimentu sira previstu iha Regulamentu tenke submete ba inspesaun preliminar obrigatoria ida atu avalia Projetu infraestrutura nia dokumentasaun no fasilidade fisiku ne’ebe aprovadu ona kumpri ho rekizitus mínimus previstu iha lei no regulamentu aplikável sira ka lae. Inspesaun ida ne’e mos tenke simu teste ba instalasaun no ba ekipamentu sira uza, no sei uza, hodi halao atividade abastesimenu kombustivel nian. Teste hirak ne’e, atu tetu kapasidade, seguransa no adekuasaun instalasaun no ekipamentu sira nian ba atividade Downstream ne’ebé mak sira sei hala’o.

Ho Lisensa ida ne,e mak agora dadaun iha ona infraestrutura armazenamentu kombustivel tolu mak eziste iha Timor Leste hanesan Esperança Timor Oan (ETO), Pertamina Internasional Timor, SA, (PITSA) no Lai-Ara Nikmat Mujur.